**Likumprojekta “Nekustamā īpašuma darījumu starpnieku darbības likums” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Eiropas Parlamenta un Padomes 2015. gada 20. maija Direktīvas (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr.684/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK 2.panta 1.punkta trešās daļas d) apakšpunkts. Likumprojekts “Nekustamā īpašuma darījumu starpnieku darbības likums” izstrādāts, lai regulētu nekustamā īpašuma darījumu starpnieku darbības tiesiskos pamatus un nodrošinātu šo personu profesionālās darbības uzraudzību, lai novērstu noziedzīgi iegūtu līdzekļu legalizāciju un terorisma un proliferācijas finansēšanu un sekmētu stabilu, drošu un uzticamu starpniecības pakalpojumu sniegšanu.Likumprojekts stāsies spēkā 2019. gada 1. decembrī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Efektīva noziedzīgi iegūtu līdzekļu legalizācijas novēršanas sistēma ir būtiska, lai nodrošinātu cīņu ar noziedzību, kā arī finanšu sektora un valsts reputāciju starptautiskā līmenī. 2015. gada 20. maijā tika publicēta Eiropas Parlamenta un Padomes Direktīva (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr. 684/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK (turpmāk – AML IV direktīva). AML IV direktīva tika ieviesta ar 2017. gada 26. oktobra grozījumiem Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā (turpmāk – NILLTPFNL likums). Nekustamā īpašuma darījumu starpnieki ir NILLTPFNL likuma un AML IV direktīvas subjekti. Nekustamā īpašuma darījumu starpniekiem ir pienākums savā darbībā ievērot NILLTPFNL likuma un AML IV direktīvas prasības, tostarp izveidot efektīvu iekšējās kontroles sistēmu, novēršot noziedzīgi iegūtu līdzekļu legalizācijas un terorisma un proliferācijas finansēšanas riskus.Pasākumu plāns noziedzīgi iegūtu līdzekļu legalizācijas un terorisma un proliferācijas finansēšanas novēršanai laikposmam līdz 2019. gada 31. decembrim 4.8. apakšpunkts paredz izstrādāt priekšlikumus NILLTPFNL likuma subjektu šobrīd neregulēto nozaru licencēšanai vai profesiju organizēšanai. Nekustamā īpašuma darījumu starpniecība ir viena no šādām nozarēm (sk. Ministru kabineta 2018. gada 11. oktobra rīkojumu Nr. 512 “Par Pasākumu plānu noziedzīgi iegūtu līdzekļu legalizācijas un terorisma un proliferācijas finansēšanas novēršanai laikposmam līdz 2019. gada 31. decembrim”).Ievērojot nepieciešamību regulēt nekustamā īpašuma darījumu starpnieku darbības tiesiskos pamatus un nodrošināt šo personu profesionālās darbības uzraudzību, lai novērstu noziedzīgi iegūtu līdzekļu legalizāciju un terorisma un proliferācijas finansēšanu un sekmētu stabilu, drošu un uzticamu starpniecības pakalpojumu sniegšanu, ir nepieciešams pieņemt regulējumu, kas nodrošina kvalitatīvus nekustamā īpašuma darījumu starpniecības pakalpojumus. Nekustamā īpašuma darījumu starpnieku darbības regulēšana ir nepieciešama, lai samazinātu noziedzīgi iegūtu līdzekļu legalizācijas (turpmāk – NILL) riskus.Šobrīd par nekustamā īpašuma darījumu starpniekiem var būt ikviena persona, un pat tad, ja viņa ir pārkāpusi NILLTPFN prasības, viņai nav aizliegts turpināt sniegt starpniecības pakalpojumus. Tas nekādi nevairo NILL risku novēršanu. Šobrīd Latvijā nepastāv efektīvs nekustamā īpašuma darījumu starpniecības pakalpojumu regulējums.Likumprojekta mērķis ir sekmēt stabilu, drošu un uzticamu starpniecības pakalpojumu sniegšanu un veicināt noziedzīgi iegūtu līdzekļu legalizācijas un terorisma un proliferācijas finansēšanas risku apkarošanu. Šī mērķa sasniegšanai likumprojekts:1) nosaka nekustamā īpašuma darījumu starpnieku darbības tiesiskos pamatus;2) nodrošina nekustamā īpašuma darījumu starpnieku darbības uzraudzību, citastarp paredzot iespēju izslēgt nekustamā īpašuma darījumu starpnieku no nekustamā īpašuma darījumu starpnieku reģistra, ja viņš ir būtiski pārkāpis NILLTPFNL likuma prasības.Likumprojekts neaizliedz fiziskām un juridiskām personām veikt darbības ar tiem piederošajiem nekustamajiem īpašumiem, bet gan paredz ierobežot trešo personu piesaisti kā darījumu starpnieku, tas ir, veikt starpniecības pakalpojumus citu personu labā saimnieciskās darbības ietvaros.Institūcijai, kura atbilstoši Publiskas personas mantas atsavināšanas likumam veic publiskas personas mantas atsavināšanu vai atbilstoši Publiskas personas finanšu līdzekļu un mantas izšķērdēšanas novēršanas likumam veic publiskas personas nekustamā īpašuma pārvaldīšanu un veicot risku novērtējumu noziedzīgi iegūtu līdzekļu legalizācijas un terorisma un proliferācijas finansēšanas novēršanas jomā ir konstatējusi, ka pastāv zems risks, nav jāreģistrējas nekustamā īpašuma darījumu starpnieku reģistrā. Publiskas personas mantas atsavināšanas likuma 9. pantā ir noteiktas institūcijas, kas veic publiskas personas mantas atsavināšanu. Valsts nekustamā īpašuma atsavināšanu lielākoties organizē valsts akciju sabiedrība "Valsts nekustamie īpašumi", bet atvasinātas publiskas personas nekustamā īpašuma atsavināšanu organizē atvasinātas publiskas personas lēmējinstitūcijas noteikta institūcija. Tāpat atbilstoši Publiskas personas finanšu līdzekļu un mantas izšķērdēšanas novēršanas likuma 6.2panta otrajai daļai publiskas personas nekustamā īpašuma pārvaldīšanu var nodrošināt pastarpināti, uzdodot to veikt savā padotībā esošai iestādei vai kapitālsabiedrībai, kuras pamatdarbības veids ir nekustamā īpašuma pārvaldīšana. Ministru kabinets nosaka valsts nekustamā īpašuma pārvaldīšanas principus un kārtību, kā arī atsevišķas valsts nekustamā īpašuma pārvaldīšanas darbības, kuras var uzdot veikt citām valsts iestādēm vai privāto tiesību subjektiem, bet atvasinātas publiskas personas orgāns – attiecībā uz atvasinātas publiskas personas mantu. Atbildoši Ministru kabineta 2011. gada 6. decembra noteikumiem Nr.934 “Noteikumi par valsts nekustamā īpašuma pārvaldīšanas principiem un kārtību” kā viena no pārvaldīšanas darbībām ir arī civiltiesisku līgumu slēgšana, tajā skaitā par nekustamā īpašuma lietošanu (tajā skaitā nomu) atbilstoši normatīvo aktu prasībām. Līdz ar to normatīvajā regulējumā ir pietiekami skaidri jau noteiktas institūcijas, kas arī var veikt likumprojektā noteiktās darbības ar publiskas personas nekustamo īpašumu. Papildus Valsts pārvaldes iekārtas likuma 88. pants nosaka publiskas personas līdzdalības kapitālsabiedrībā regulējumu un Publiskas personas kapitāla daļu un kapitālsabiedrību pārvaldības likums nosaka kārtību, kādā tiek pārvaldītas publiskas personas kapitālsabiedrības.Likumprojekta 3. panta otrajā daļā noteikti izņēmuma gadījumi, kuriem saimnieciskās darbības veicējiem nav jāreģistrējas nekustamā īpašuma darījumu starpnieku reģistrā, tie ir zvērināti advokāti, zvērināti revidenti, zvērinātu revidentu komercsabiedrības.Likums nav attiecināms uz amatpersonām, kuras savu darbību veic publisko tiesību sfērā, kā zvērinātiem notāriem, zvērinātiem tiesu izpildītājiem, kuri veic darbību, kura nav uzskatāma par saimniecisko darbību. Likums nav attiecināms arī uz maksātnespējas procesa administratoriem, jo tie veic savas darbības savu pienākumu izpildes ietvaros, līdzīgi kā zvērināti tiesu izpildītāji, parādnieka mantu realizē, pamatojoties uz likumā noteiktiem pienākumiem.Šīs jomas regulējumu nav iespējams ietvert kādā citā likumā, jo tas ir pietiekami apjomīgs un neskar tikai patērētājus vai tikai komersantus. Arī citās Eiropas Savienības valstīs (piemēram, Zviedrija, Slovākija) tas regulēts atsevišķos likumos.Likumprojektā izmantota reģistrēšanas pieeja attiecībā gan uz fiziskām personām, gan juridiskām personām. Šādas prasības iekļautas likumprojektā, lai nodrošinātu sekmīgu likuma mērķu sasniegšanu.Likumprojekts paredz šādus starpniecības pakalpojumu sniegšanas noteikumus: savas darbības risku apdrošināšanu; klienta izpēti atbilstoši normatīvajiem aktiem noziedzīgi iegūtu līdzekļu legalizācijas un terorisma un proliferācijas finansēšanas novēršanas jomā; vispusīgas un patiesas informācijas sniegšanu.Nekustamā īpašuma darījumu starpnieka galvenais pienākums ir sniegt vispusīgu un patiesu informāciju par ļoti plašu jautājuma loku, kas nav tikai cena vai īpašuma vispārīgs raksturojums, bet arī apsaimniekošanas, būvniecības un nodokļu jautājumi. Šo informāciju nekustamā īpašuma darījumu starpniekam nepieciešams iegūt galvenokārt no nekustamā īpašuma īpašnieka (pārdevēja), kuram informācija par savu nekustamo īpašumu ir pieejama, piemēram, nekustamā īpašuma inventarizācijas lieta, rēķini par sniegtajiem pakalpojumiem, nodokļi u.c.Vienlaikus norādāms, ka likumprojekts paredz – gadījumā, ja nekustamā īpašuma darījumu starpniekam ir bijuši zināmi īpašuma trūkumi un viņš par tiem nav sniedzis informāciju, viņš atbild par zaudējumiem sakarā ar lietas trūkumiem.Ņemot vērā arī šādu atbildības tvērumu, likumprojekts prasa nekustamā īpašuma darījumu starpniekam iegādāties civiltiesiskās atbildības apdrošināšanas polisi pašam vai to dara komersants, pie kura nekustamā īpašuma darījumu starpnieks ir nodarbināts. Šāda prasība vērtējama kā saimnieciskās darbības ierobežojums, tomēr tā ir nepieciešama, lai garantētu prasījumu apmierināšanu nekustamā īpašuma darījumu starpnieka izdarīta pārkāpuma gadījumā, kas nekustamā īpašuma darījuma gadījumā veido visai ievērojamas naudas summas. Prasība pēc civiltiesiskās atbildības apdrošināšanas ir vispārpieņemta Eiropas Savienības valstīs, kurās nekustamā īpašuma darījumu starpnieka darbība ir regulēta (European Commission. Mutual evaluation of regulated professions - Overview of the regulatory framework in the real estate sector. Ref. Ares(2016)813465 - 16/02/2016, p. 10). Turklāt nekustamā īpašuma darījumu starpnieki lielākoties ir fiziskas personas, kurām pašām var nebūt pietiekamu līdzekļu zaudējumu segšanai. Lai nodrošinātu personām praktiskas iespējas saņemt zaudējumu atlīdzinājumu par viņām nodarīto kaitējumu, likumprojektā ir noteikts pienākums noslēgt civiltiesiskās atbildības apdrošināšanas līgumu Latvijā. Atbildības apmērs katrā no līgumiem ir paredzēts atšķirīgs. Nekustamā īpašuma darījumu starpnieku darbība ir saistīta ar dažādiem līgumiem, kuru cenas nav salīdzināmas (piemēram, noma un pārdošana). Līgumu skaits un to cenas, īpašumu vērtības nav iepriekš paredzamas. Līdzīgi kā citos likumos, apmēra noteikšana tiek deleģēta Ministru kabinetam.Par nekustamā īpašuma darījumu starpnieku var būt fiziskā persona, kura nav sodīta par tīša nozieguma izdarīšanu pret īpašumu, tīša nozieguma izdarīšanu tautsaimniecībā vai par tāda nozieguma izdarīšanu, kas saistīts ar terorismu, vai kura sodīta par šādiem noziegumiem, bet kurai sodāmība ir noņemta vai dzēsta. Par nekustamā īpašuma darījumu starpnieku var būt juridiskā persona, kurai nav piemērots piespiedu ietekmēšanas līdzeklis likvidācijai vai tiesību ierobežošanai sniegt nekustamā īpašuma darījumu starpnieku pakalpojumus.Lai Ekonomikas ministrija varētu pārliecināties par personas, kas vēlas uzsākt nekustamā īpašuma darījumu starpniecības pakalpojumu sniegšanu, atbilstību šā likuma prasībām, Ekonomikas ministrijai ir tiesības pieprasīt un saņemt no Sodu reģistra ziņas par uzraugāmā likuma subjekta dalībniekiem, noslēdzot starpresoru vienošanos ar Sodu reģistra pārzini un turētāju. Ekonomikas ministrija no Sodu reģistra saņems šādus datus par fizisku personu: vai nav sodīta par tīša nozieguma izdarīšanu pret īpašumu, tīša nozieguma izdarīšanu tautsaimniecībā vai par tāda nozieguma izdarīšanu, kas saistīts ar terorismu, vai kura sodīta par šādiem noziegumiem, bet kurai sodāmība ir noņemta vai dzēsta; par juridisku personu vai nav piemērots piespiedu ietekmēšanas līdzeklis likvidācijai vai tiesību ierobežošanai sniegt nekustamā īpašuma darījumu starpnieku pakalpojumus. Ekonomikas ministrija, izmantojot Sodu reģistru saskaņā ar šo likumu, ir atbildīga par ziņu izmantošanu tikai šajā likumā noteikto pienākumu izpildei. Pēc personas, kas vēlas uzsākt starpniecības pakalpojumu sniegšanu, atbilstības pārbaudes šā likuma prasībām, saņemtie dati par sodāmību tiek dzēsti un vairāk netiek apstrādāti. Personas datus par sodāmību atļauts apstrādāt tikai Ekonomikas ministrijas noteiktajām personām. Lai novērstu iespēju Ekonomikas ministrijai izmantot Sodu reģistra ziņas šajā likumā neparedzētiem mērķiem, Ekonomikas ministrija dokumentē veiktos pieprasījumus un saņemto informāciju. Nekustamā īpašuma darījumu starpnieku reģistrā iekļauto fizisko personu tiesību uz personas datu aizsardzību ierobežojums ir samērīgs, jo 1) tas ir vērsts uz sabiedrības interešu aizsardzību; 2) labums, ko sabiedrība tā rezultātā iegūst, ir lielāks nekā nekustamā īpašuma darījumu starpnieku tiesību ierobežojums; 3) sabiedrības intereses nevar pietiekami aizsargāt ar mazāk ierobežojošiem līdzekļiem.Reģistrācijas un prakses uzraudzība pakļauta vispārīgajam Administratīvā procesa likuma regulējumam, kas garantē personas tiesību ievērošanu. Lai ikviens varētu zināt, kuram ir vai nav tiesības sniegt nekustamā īpašuma darījumu starpniecības pakalpojumus, Ekonomikas ministrija normatīvajos aktos noteiktajā mājaslapā internetā uztur nekustamā īpašuma darījumu starpnieku reģistru. Nekustamā īpašuma darījumu starpnieku reģistra publiska pieejamība nodrošinātu galveno funkciju – informēšanu.Likumprojekta 7. panta trešā daļa paredz, ja nekustamā īpašuma darījuma starpnieks izslēgts no reģistra, informāciju par nekustamā īpašuma darījuma starpnieku glabā vēl vismaz piecus gadus pēc tam, kad lēmums kļuvis neapstrīdams, atbilstoši Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma VI nodaļas Lietvedība un likuma subjektu atbrīvošana no atbildības 37. panta otrajā un trešajā daļā noteiktajam.Likumprojekta 8. panta pirmajā daļā tiek noteikts, ka persona, kas vēlas uzsākt starpniecības pakalpojumu sniegšanu, iesniedz iesniegumu Ekonomikas ministrijai. Iesniegumā norāda informāciju: fiziskajām personām – vārdu, uzvārdu, personas kodu, bet juridiskajām personām – nosaukumu, reģistrācijas numuru. 8. panta pirmajā daļā minētā informācija ir nepieciešama Ekonomikas ministrijai funkciju veikšanai, lai identificētu personas, kas vēlas uzsākt starpniecības pakalpojumu sniegšanu, savādāk Ekonomikas ministrijai nebūtu iespējas identificēt nekustamā īpašuma darījumu starpniekus un tos uzraudzīt. Fiziskas personas personas kods netiks publiskots. Nekustamā īpašuma darījumu starpnieks papildus norāda Ekonomikas ministrijai kontaktinformāciju (tālruņa numuru, elektroniskā pasta adresi, pasta adresi) pēc izvēles saziņas nolūkiem, lai nodrošinātu Ekonomikas ministrijai iespēju sazināties ar personu, kas vēlas uzsākt starpniecības pakalpojumu sniegšanu. Kontaktinformācija netiks publiskota. Personas datu apstrāde tiks veikta atbilstoši Eiropas Parlamenta un Padomes regulai (ES) 2016/679 (2016.gada 27.aprīlis) par fizisku personu aizsardzību attiecībā uz personas datu apstrādi un šādu datu brīvu apriti (Vispārīgā datu aizsardzības regula). Nekustamā īpašuma darījumu starpnieku reģistrā iekļauto fizisko personu tiesību uz personas datu aizsardzību ierobežojums ir samērīgs, jo 1) tas ir vērsts uz sabiedrības interešu aizsardzību; 2) labums, ko sabiedrība tā rezultātā iegūst, ir lielāks nekā nekustamā īpašuma darījumu starpnieku tiesību ierobežojums; 3) sabiedrības intereses nevar pietiekami aizsargāt ar mazāk ierobežojošiem līdzekļiem.Likumprojekta 9. pants paredz nekustamā īpašuma darījumu starpniecības pakalpojumu līgumu formu. Tiek noteikts, ka starpniecības pakalpojumu līgumus slēdz rakstveidā. Līgumā var tikt noteikta nekustamā īpašuma darījuma starpnieka kā pārdevēja pārstāvība, pircēja pārstāvība, pārdevēja un pircēja pārstāvība vienlaikus vai daudzu nekustamā īpašuma darījumu starpnieku pārstāvība, kas pārstāv vienu vai vairākus pārdevējus vai pircējus. Rakstveida līguma forma nozīmē, ka tā ir jebkādā veidā fiksēta informācija uz/ar jebkāda veida tehniskajiem risinājumiem. Būtiski, ka nekustamā īpašuma darījumu starpniecības pakalpojumu līgumi tiek slēgti rakstveidā, jo šā likuma mērķis ir uzraudzīt nekustamā īpašuma darījumu starpnieku darbības jomu. Atbilstoši Finanšu darījumu darba grupas standartos noteiktajam ir nepieciešams uzglabāt darījumu dokumentāciju un atbilstoši attiecīgām pilnvarām valsts kompetentajām iestādēm ir jābūt iespējai piekļūt klienta izpētes laikā iegūtajai informācijai un darījumu dokumentācijai. Šai dokumentācijai jābūt pietiekami izsmeļošai, lai varētu rekonstruēt atsevišķus darījumus, tādējādi vajadzības gadījumā nodrošinot pierādījumus apsūdzībai par noziedzīgu nodarījumu. Papildus rakstiska darījuma forma nodrošinās iespēju konstatēt iespējamu izvairīšanos no nodokļu nomaksas, apzinātu darījuma summas samazināšanu vai palielināšanu, tādējādi atvieglojot aizdomīgu darījumu konstatēšanu un mazinot ēnu ekonomiku nekustamo īpašumu tirdzniecības nozarē. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Uz 2018. gada 31. decembri Valsts ieņēmumu dienesta uzraudzībā ir 1 612 aģenti vai starpnieki darījumos ar nekustamo īpašumu. Laika posmā no 2018. gada 1. janvāra līdz 2018. gada 31. decembrim 73 nodokļu maksātāji reģistrējuši darbības veidu aģenta vai starpnieka pakalpojumi darījumos ar nekustamo īpašumu.Pārbaudēs pie aģentiem vai starpniekiem darījumos ar nekustamo īpašumu biežāk konstatētie pārkāpumi:* Likuma subjekts nav veicis atbilstoši savam saimnieciskās darbības veidam NILLTPF riska novērtējumu, līdz ar to, iekšējā kontroles sistēma nav izstrādāta atbilstoši noskaidrotiem, novērtētiem un izprastiem savai darbībai un klientiem piemītošajiem NILLTPF riskiem. Bieži tiek konstatēts, ka iekšējās kontroles sistēmas ir nopirktas un faktiski netiek pielietotas.
* Likuma subjekts ir nepilnīgi novērtējis klienta NILLTPF riskus. Ir konstatēta nepietiekama izpratne par klienta darbību, īpašnieku struktūru un saimnieciskajā darbībā izmantoto līdzekļu izcelsmi.
* Bieži tiek konstatēta formāla klientu anketu aizpildīšana, kur atspoguļotā informācija netiek dokumentāli pamatota.
* Klienta patiesā labuma guvēja (turpmāk – PLG) noskaidrošana bieži tiek veikta formāli, paļaujoties uz klienta skaidrojumu, vai arī vispār netiek veikta.
* Klienta PLG piederība politiski nozīmīgas personas statusam noskaidrošana bieži tiek veikta formāli, paļaujoties uz klienta skaidrojumu, vai arī vispār netiek veikta.
* Likuma subjekts nav sekojis normatīvo aktu izmaiņām un nav veicis iekšējās kontroles sistēmas aktualizēšanu.
* Likuma subjekts nav izstrādājis kārtību, kādā nepieciešams sniegt ziņojumus par aizdomīgiem darījumiem nodokļu jomā Valsts ieņēmumu dienestam.

Laika periodā no 2018. gada 1. janvāra līdz 2018. gada 31. decembrim Valsts ieņēmumu dienests ir veicis 40 klātienes un 26 neklātienes pārbaudes. Administratīvi sodīti tika 3 NILLTPFN likuma subjekti, kuri ir reģistrējušies kā aģenti vai starpnieki darījumos ar nekustamo īpašumu:­2 lēmumi par darbības apturēšanu un lieguma piemērošanu izmaiņu reģistrācijai komercreģistrā komercsabiedrības reorganizācijai un dalībnieku maiņai papildus piemērojot naudas sodu (2 430 euro),1 naudas sods 200 euro apmērā.Galvenie noziedzīgi iegūtu līdzekļu legalizācijas un terorisma un proliferācijas finansēšanas riski un ievainojamības faktori nekustamo īpašumu darījumu starpnieku sektorā ir:a) darījumos, kuros piedalās nekustama īpašuma darījumu starpnieki, tiek iesaistīti arī citu nozaru profesionāļi, kas organizē īpašuma iegādi;b) darbinieki, kuri neievēro NILLTPFN likuma prasības, veicina NILLTPF;c) ziņojumu par neparastiem vai aizdomīgiem darījumiem neesamība;d) prasību neesamība darbības uzsākšanai;e) vāja uzraudzība (sk. Latvijas Nacionālo NILLTPF risku novērtēšanas ziņojuma 8.3.40. punktu. Pieejams: <https://www.vid.gov.lv/sites/default/files/nra_lv_final.pdf>).Nekustamā īpašuma darījumu starpniekiem ir izvirzītas nepietiekami stingras prasības darbības uzsākšanai. Valsts ieņēmumu dienesta veiktā darbības uzsākšanas kontrole šajā gadījumā nav pietiekama, ņemot vērā nozarei raksturīgos noziedzīgi iegūtu līdzekļu legalizācijas riskus. Tādēļ ir nepieciešams veikt pasākumus darbības uzsākšanas kontroles stiprināšanai, lai novērstu, ka noziedznieki vai to sabiedrotie kļūst par personām, kas darbojas kā nekustamā īpašuma darījumu starpnieki un veic NILL. Pie šāda secinājuma 2012. gadā ir nonākuši arī Moneyval speciālisti. Moneyval novērtējumā tiek secināts, ka būtisks progress šajā jautājumā nav panākts (*sk. Moneyval 4. kārtas ziņojumu par Latviju, pieņemts 05.07.2012,  262.lpp. Pieejams:*[*https://rm.coe.int/report-on-fourth-assessment-visit-anti-money-laundering-and-combating-/1680716b9f*](https://rm.coe.int/report-on-fourth-assessment-visit-anti-money-laundering-and-combating-/1680716b9f)).Liela daļa no nekustamā īpašuma darījumu starpniekiem norāda, ka viņu iekšējā kontroles sistēma dod iespēju savlaicīgi konstatēt potenciālus aizdomīgus vai neparastus darījumus, par kuriem būtu jāziņo Finanšu izlūkošanas dienestam. Moneyval eksperti jau 2012. gadā norādīja, ka nekustamā īpašuma darījumu starpnieki, kas darbojas nekustamo īpašumu darījumos nav ziņojuši Finanšu izlūkošanas dienestam par aizdomīgiem vai neparastiem darījumiem (*sk. Moneyval 4. kārtas ziņojumu par Latviju, pieņemts 05.07.2012, 190. lpp. Pieejams:* [*https://rm.coe.int/report-on-fourth-assessment-visit-anti-money-laundering-and-combating-/1680716b9f*](https://rm.coe.int/report-on-fourth-assessment-visit-anti-money-laundering-and-combating-/1680716b9f)). Ziņojumi par neparastiem un aizdomīgiem darījumiem netiek saņemti arī šobrīd.Pēc Latvijas nekustamo īpašumu darījumu asociācijas LANĪDA (turpmāk – LANĪDA) sniegtās informācijas, praksē ir vērojama situācija, ka nekustamā īpašuma darījumu starpniecību nodrošina personas, kuras nav reģistrējušas savu saimniecisko darbību un publiski piedāvā savus pakalpojumus, kā arī šādas personas veic krāpnieciskas darbības vai darbības, lai pēc iespējas izvairītos no nodokļu nomaksas, nesniedz personām pilnu informāciju par attiecīgo nekustamo īpašumu. Atbilstoši sniegtajai informācijai praksē rodas strīdi par atlīdzības apmēru vai citam darījuma dalībniekam nav iespēju iesniegt sūdzību par šādu personu uzvedību, rīcību un pieļautajiem pārkāpumiem, jo nav noslēgts rakstveida līgums (līdz šim normatīvajos aktos šāda prasība nav tikusi paredzēta). Savukārt Valsts ieņēmumu dienestam nekustamā īpašuma darījumu starpnieks tiek definēts kā īpašnieka pilnvarotā persona uz pilnvaras pamata, lai gan pēc būtības tiek sniegts pakalpojums, kas atbilst Komerclikuma 64. – 73. panta noteikumiem, kuri praksē netiek ievēroti, jo nav valsts piespiedu mehānisma to nodrošināšanai. Precīzu statistiku par šādiem gadījumiem neviena valsts institūcija neapkopo. Šāda situācija arī neveicina NILL risku novēršanu.Izvēloties nekustamā īpašuma darījumu starpnieku, personai nav valstiski atzīta mehānisma, lai noskaidrotu, kura no šīm personām ir uzticama un zinoša. Šobrīd Latvijā darbojas apmēram 200 privātā kārtā asociācijas ietvaros sertificēti nekustamā īpašuma darījumu starpnieki un vismaz 500 personu, kuras to dara bez jebkāda pārbaudes un uzraudzības mehānisma, turklāt viņām arī nav tiesiskas motivācijas to darīt citādāk, kā arī daļa no viņiem to nedara pastāvīgi. Šīm personām ir vāja izpratne par NILL risku novēršanu, tātad ir risks legalizēt noziedzīgā veidā iegūtus līdzekļus vai finansēt terorismu.Jāņem vērā arī Līguma par Eiropas Savienības darbību 56. pantā un turpmākajos pantos paredzētā pakalpojumu sniegšanas brīvība, kas aizsargā gan pakalpojumu sniedzējus, gan pakalpojumu saņēmējus. Eiropas Savienības pilsonim vai Eiropas Savienībā reģistrētai juridiskai personai, kura vēlas Latvijā sniegt starpniecības pakalpojumus, ir pienākums reģistrēties nekustamā īpašuma darījumu starpnieku reģistrā un ievērot šā likuma un citu normatīvo aktu prasības. Likumprojektā ietvertās normas ir interpretējamas saskaņā ar Brīvas pakalpojumu sniegšanas likumu. Šī prasība vienādi tiks piemērota gan Latvijas, gan citu Eiropas Savienības dalībvalstu pilsoņiem, proti, visiem, kuri vēlas darboties kā nekustamā īpašuma darījumu starpnieki, ir pienākums reģistrēties likumā noteiktajā kārtībā. Eiropas Savienības pilsoņiem nebūs jākārto nekādi papildu pārbaudījumi vai jāsniedz apliecinājumi. Šāda pienākuma noteikšana nav uzskatāma par tādu, kas attur vai citādi apgrūtina pakalpojuma sniedzēja īstenotos pasākumus pakalpojuma sniegšanai. Izvirzītās prasības ir samērīgas, un tās neaizskar pakalpojumu sniegšanas brīvību. Tādēļ tas uzskatāms par pieļaujamu ierobežojumu, kas atbilst Eiropas Savienības Tiesas judikatūrai (skat., piemēram, Eiropas Savienības Tiesas 1991. gada 25. jūlija spriedums lietā C-76/90 Sager). |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Ekonomikas ministrija, Valsts ieņēmumu dienests. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visas fiziskās un juridiskās personas, kuras sniedz nekustamā īpašuma darījumu starpniecības pakalpojumus. |
| 2. | Tiesiskā regulējuma ietekme uz tautsaimniecību un administratīvo slogu | Tiks nodrošināta NILL risku novēršana un droša un uzticama starpniecības pakalpojumu sniegšana. |
| 3. | Administratīvo izmaksu monetārs novērtējums | Administratīvais slogs palielinās Ekonomikas ministrijai (uzturēt publiski pieejamu nekustamā īpašuma darījumu starpnieku reģistru, uzraudzīt nekustamā īpašuma darījumu starpnieku darbību), fiziskām un juridiskām personām, kuras sniedz nekustamā īpašuma darījumu starpniecības pakalpojumus (reģistrācija reģistrā, civiltiesiskās atbildības apdrošināšana, informācijas sniegšana par iepriekšējā kalendārajā gadā noslēgtajiem starpniecības pakalpojumu līgumiem u.c.). Administratīvo izmaksu monetārs novērtējums: 2019. gadā 27 688,24 EUR; 2020. gadā un turpmākajos gados – 40 553,96 EUR gadā. |
| 4. | Atbilstības izmaksu monetārs novērtējums | Atbilstības izmaksu monetārs novērtējums: 2019. gadā 27 688,24 EUR; 2020. gadā un turpmākajos gados – 40 553,96 EUR gadā. |
| 5. | Cita informācija | Norādītas administratīvas un atbilstības izmaksas tiks segtas no ieņēmumiem, kas tiks iegūti no iekasētās samaksas par personas reģistrāciju nekustamā īpašuma darījumu starpnieku reģistrā un uzraudzību. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019.gads | Turpmākie trīs gadi (*euro*) |
| 2020 | 2021 | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021 gadam | izmaiņas, salīdzinot ar vidēja termiņa budžeta ietvaru 2021 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |  0 |  | 0 | 64 480 | 0 | 64 480 | 64 480 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 |  | 0 | 64 480 | 0 | 64 480 | 64 480 |
| 1.2. valsts speciālais budžets |  0 |  0 |  0 |  0 |  0 |  0 |  0 |
| 1.3. pašvaldību budžets |  0 |  0 |  0 |  0 |  0 |  0 |  0 |
| 2. Budžeta izdevumi |  0 | 27 688 | 0 | 40 554 | 0 | 40 554 | 40 554 |
| 2.1. valsts pamatbudžets |  0 | 27 688 | 0 | 40 554 | 0 | 40 554 | 40 554 |
| 2.2. valsts speciālais budžets |  0 |  0 |  0 |  0 |  0 |  0 |  0 |
| 2.3. pašvaldību budžets |  0 |  0 |  0 |  0 |  0 |  0 |  0 |
| 3. Finansiālā ietekme |   | -27 688 | 0 | +23 926 | 0 | +23 926 | +23 926 |
| 3.1. valsts pamatbudžets |   | -27 688 | 0 | +23 926 | 0 | +23 926 | +23 926 |
| 3.2. speciālais budžets |  0 |  0 |  0 |  0 |  0 |  0 |  0 |
| 3.3. pašvaldību budžets |  0 |  0 |  0 |  0 |  0 |  0 |  0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 27 688 | X | 0 | X |  0 |  0 |
| 5. Precizēta finansiālā ietekme | 0X | 0 | 0X | 0 | 0X |  0 |  0 |
| 5.1. valsts pamatbudžets |  0 |  0 |  0 |  0 |
| 5.2. speciālais budžets |  0 |  0 |  0 |  0 |
| 5.3. pašvaldību budžets |  0 |  0 |  0 |  0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | **Budžeta izdevumi (2019. gadā 27 688,24 EUR; 2020. gadā un turpmākajos gados – 40 553,96 EUR):****I Atlīdzība darbiniekam – 6 262 EUR****(par 2019. gada 3 mēnešiem)**36.saime, III līmenis, 12. mēnešalgu grupa (1 amata vieta)1400 eiro x 3 mēn. = 4 200 + 210 (5% sociālās garantijas) + 1 012 (24.09% darba devēja VSAOI) + 420 (10% prēmijas un naudas balvas) + 420 (10% vispārējās piemaksas) = 6 262 EUR**Atlīdzība darbiniekam - 25 047 EUR****(par 2020., 2021. un turpmākajiem gadiem)**36.saime, III līmenis, 12. mēnešalgu grupa (1 amata vieta)1400 eiro x 12 mēn. = 16 800+ 840 (5% sociālās garantijas) + 4047 (24.09% darba devēja VSAOI) + 1680 (10% prēmijas un naudas balvas) + 1680 (10% vispārējās piemaksas) = 25 047EUR**II Preču un pakalpojumu apmaksa – 87,99 EUR (2019. gadam). 2020. gadam un turpmākajiem gadiem – 351,96 EUR:**- telpu noma 2019. gadam (8 EUR/m2) x 3 mēn. = 24 EUR- telpu noma 2020. gadam un turpmākajiem gadiem (8 EUR/m2) x 12 mēn. = 96 EUR- sakaru pakalpojumi 2019. gadam (18.33 EUR/mēnesī vienam darbiniekam) x 3 mēn. = 54,99 EUR- sakaru pakalpojumi 2020. gadam un turpmākajiem gadiem (18.33 EUR/mēnesī vienam darbiniekam) x 12 mēn. = 219,96 EUR- komunālie pakalpojumi 2019. gadam (3 EUR/m2) x 3 mēn. = 9 EUR- komunālie pakalpojumi 2020. gadam un turpmākajiem gadiem (3 EUR/m2) x 12 mēn. = 36 EUR**III Materiālais nodrošinājums - 630,75 EUR (2019. gadam).****2020.gadam un turpmākajiem gadiem – 155 EUR:** - Klaviatūra 20 EUR, datorpele – 10 EUR, galds – 200 EUR, galda lampa – 20 EUR, darba krēsls – 212 EUR, dokumentu plaukti – 130 EUR- administratīvie izdevumi 2019. gadam (2,50 EUR/mēn) x 3 mēn. = 7,50 EUR- administratīvie izdevumi 2020. gadam un turpmākajiem gadiem (2,50  EUR/mēn) x 12 mēn. = 30 EUR- speciālās apmācības 2019. gadam (8,33 EUR/mēn. (vecākie eksperti, eksperti, inspektori)) x 3 mēn. = 25 EUR- speciālās apmācības 2020. gadam un turpmākajiem gadiem (8,33 EUR/mēn. (vecākie eksperti, eksperti, inspektori)) x 12 mēn. = 100 EUR- kancelejas, saimniecības preces 2019. gadam (2,08 EUR/mēn) x 3 mēn. = 6,25 EUR- kancelejas, saimniecības preces 2020. gadam un turpmākajiem gadiem (2,08 EUR/mēn.)) x 12 mēn. = 25 EUR**IV Nekustamā īpašuma darījumu starpnieku reģistra izveides izmaksas 2019. gadā – 19 057,50 EUR, pie nosacījuma, ka reģistra izstrādes izmaksas daļēji segs no Eiropas Reģionālās attīstības fonda projekta Nr.2.2.1.1/17/I/031 „Vienotas darba vides izveide visā Ekonomikas ministrijas resorā” līdzekļiem, pārvirzot no citām šī projekta aktivitātēm paredzētos līdzekļus.**Lai apzinātu nekustamā īpašuma darījumu starpnieku reģistra tehniskās, biznesa procesa, funkcionālās un nefunkcionālās prasības un izstrādātu ekrānformas kopā ar lietotājstāstiem, kuras būtu iekļaujamas iepirkuma tehniskajā specifikācijā, ir nepieciešams piesaistīt ārpakalpojumu - konsultantu minētā uzdevuma veikšanai. Provizoriskais novērtējums konsultanta piesaistei ir 350h cilvēkstundu apjomā, ar vienas cilvēkstundas likmi 45,00 EUR bez pievienotās vērtības nodokļa, kas kopā veido 19 057,50 EUR ar pievienotās vērtības nodokli.Nekustamā īpašuma darījumu starpnieku reģistrs būtu veidojams, ietverot funkcionalitāti, piemēram, ar iespēju nekustamā īpašuma darījuma starpniekam pieteikties reģistrā un iesniegt ikgadējo informāciju par iepriekšējā kalendārajā gadā noslēgtajiem līgumiem par starpniecības pakalpojumiem, norādot to skaitu un darījumu summas, e‑pakalpojuma veidā, Ekonomikas ministrijai veikt atbilstošu uzraudzību un prasību ievērošanu, t.sk. nodrošinot integrāciju ar citiem valsts nozīmes reģistriem un nekustamā īpašuma darījumu starpnieku reģistram nodrošinot darbības un atbilstības automatizētu monitoringu par reģistrā iekļautajiem nekustamā īpašuma darījumu starpniekiem. Ņemot vērā minēto, šādas funkcionalitātes provizoriskās izstrādes izmaksas varētu veidot 2203 cilvēkstundas, ar vienas cilvēkstundas likmi 45 EUR bez pievienotās vērtības nodokļa, kas kopā veido 119 953,35 EUR ar pievienotās vērtības nodokli. Izveidojot reģistru ar automatizētu informācijas apstrādi un monitoringa iespējam, t.sk. apziņošanu, būtu nepieciešams mazāks darbinieku skaits, noslodze reģistra vešanai, lai nodrošinātu nekustamā īpašuma darījumu starpnieku atbilstību likumprojekta prasībām.Saskaņā ar Ekonomikas ministrijas sniegto informāciju, minētā reģistra izstrādes izmaksas daļēji varētu segt no Eiropas Reģionālās attīstības fonda projekta Nr. 2.2.1.1/17/I/031 „Vienotas darba vides izveide visā Ekonomikas ministrijas resorā” līdzekļiem, pārvirzot no citām šī projekta aktivitātēm paredzētos līdzekļus, ja vien tiktu atrasti papildu līdzekļi konsultanta piesaistei 350h apmērā tehnisko, biznesa procesu, funkcionālo un nefunkcionālo prasību izstrādei, jo esošā darba uzdevuma iepirkumam „Programmatūras izstrādes un ieviešanas projektu kvalitātes kontroles un atbalsta pakalpojumi atbilstoši iteratīvajai metodikai - atbalsts projekta vadības grupai, vienota risinājuma arhitektūras un tehnisko specifikāciju izstrādē - projektam “Vienotas darba vides izveide visā Ekonomikas ministrijas resorā”” ietvaros nav pieejamas papildu stundas.**V Nekustamā īpašuma darījumu starpnieku automatizēta reģistra uzturēšanas izmaksas, ja tiks izveidota automatizēta reģistra sistēma, varētu sastādīt robežās no 15 000 - 20 000 EUR (ar PVN).****VI Kapitāla izmaksas – 1 650 EUR (vienreizējas izmaksas 2019.gadam):**Portatīvais dators - 1 100 EUR, monitors – 300 EUR, IP telefons – 250 EUR.**Budžeta ieņēmumi** no nekustamā īpašuma darījumu starpnieka ikgadējās maksas un samaksas par personas reģistrāciju nekustamā īpašuma darījumu starpnieku reģistrā un uzraudzību. Norādāms, ka precīzas maksas varēs aprēķināt pie attiecīgu Ministru kabineta noteikumu izstrādes. Sākotnējā aplēse par ieņēmumiem liecina, ka komersanti (kas reģistrēti jau šobrīd) par reģistrāciju maksātu līdz 40 eiro un tikpat liela būtu arī gada maksa. (1612 reģistrējamie x 40 eiro = 64 480 eiro). Nosakot maksas, tiks nodrošināta likumprojektā noteikto funkciju ilgtspēja un tiks ņemtas vērā ar funkcijas īstenošanas nodrošināšanu saistītās izmaksas, pie nosacījuma, ka tiek izveidots automatizēts reģistra risinājums, tad uzturēšanas izmaksas sastādīs 15 000 EUR (skatīt informāciju par Nekustamā īpašuma darījumu starpnieku reģistra uzturēšanas izmaksām). |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Likumprojektā paredzētā nekustamā īpašuma darījumu starpnieku reģistrācijai un uzraudzībai papildus nepieciešama viena amata vieta, kas tiks nodrošināta nepalielinot kopējo amata vietu skaitu Ekonomikas ministrijas resorā. |
| 8. Cita informācija | Saskaņā ar Ekonomikas ministrijas sniegto informāciju, Ekonomikas ministrija 2019. gadā nepieciešamo finansējumu 27 688,24 *euro* nodrošinās piešķirto budžeta līdzekļu ietvaros, savukārt likumprojekta īstenošanai nepieciešamais finansējums 2020. gadā un turpmākajos gados 40 553,96 *euro* tiks segts no iekasētās samaksas par personas reģistrāciju nekustamā īpašuma darījumu starpnieku reģistrā un uzraudzību. Minētā samaksa tiks ieplānota Ekonomikas ministrijas budžetā kā ieņēmumi no maksas pakalpojumiem un citiem pašu ieņēmumiem. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Saistītie tiesību aktu projekti | Likumprojektā tiek noteikts deleģējums Ministru kabinetam:1) izdot noteikumus, kuros nosaka maksu nekustamā īpašuma darījumu starpniekam par personas reģistrāciju nekustamā īpašuma darījumu starpnieku reģistrā;2) noteikt nekustamā īpašuma darījumu starpnieku civiltiesiskās atbildības apdrošināšanas atlīdzības minimālo apmēru gadā;3) noteikt ikgadējās maksas apmēru un samaksas kārtību, ko maksā nekustamā īpašuma darījumu starpnieks par nekustamā īpašuma darījumu starpnieka uzraudzību;4) kārtību personu reģistrēšanai nekustamā īpašuma darījumu starpnieku reģistrā, sniedzamās informācijas apjomu un izslēgšanai no nekustamā īpašuma darījumu starpnieku reģistra. |
| Atbildīgā institūcija | Ekonomikas ministrija ir atbildīgā iestāde par šo Ministru kabineta noteikumu izstrādi līdz 2019. gada 1. decembrim. |
| Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | AML IV direktīva |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2015. gada 20. maija Direktīva (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr.684/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| AML IV direktīvas 2.panta 1.punkta trešās daļas d) apakšpunkts | Likumprojekta 1.panta 1.punkts | ES tiesību akta vienība tiek pārņemta pilnībā | Likumprojekts nenosaka stingrākas prasības kā ES tiesību akts |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | ES tiesību akta norma tiek pārņemta likumprojektā “Nekustamā īpašuma darījumu starpnieku darbības likums”. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas AML IV direktīva. |
| Cita informācija | Nav |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta izstrādes gaitā notika konsultācijas ar Latvijas nekustamo īpašumu darījumu asociāciju LANĪDA, biedrību “Latvijas Nekustamā īpašuma mākleru un aģentu biedrība NĪMA”, biedrību “NĪLA, Nekustamā īpašuma lietotāju apvienība” un biedrību “NĪSA, Nekustamā īpašuma speciālistu apvienība” 2019. gada 2. maija sanāksmē, kā arī saņemot rakstiskus viedokļus. |
| 2. | Sabiedrības līdzdalība projekta izstrādē | Likumprojekta izstrādes gaitā notika konsultācijas ar Latvijas nekustamo īpašumu darījumu asociāciju LANĪDA, biedrību “Latvijas Nekustamā īpašuma mākleru un aģentu biedrība NĪMA”, biedrību “NĪLA, Nekustamā īpašuma lietotāju apvienība” un biedrību “NĪSA, Nekustamā īpašuma speciālistu apvienība” 2019. gada 2. maija sanāksmē, kā arī saņemot rakstiskus viedokļus. |
| 3. | Sabiedrības līdzdalības rezultāti | Latvijas nekustamo īpašumu darījumu asociācijas LANĪDA piedāvātie priekšlikumi ir ņemti vērā un likumprojekts ir atbalstīts. Biedrības “Latvijas Nekustamā īpašuma mākleru un aģentu biedrība NĪMA”, biedrības “NĪLA, Nekustamā īpašuma lietotāju apvienība” un biedrības “NĪSA, Nekustamā īpašuma speciālistu apvienība” priekšlikumi ir ņemti vērā daļēji. |
| 4. | Cita informācija | Nav |

|  |
| --- |
|   **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Likumprojekta prasību izpildi nodrošinās Valsts ieņēmumu dienests un Ekonomikas ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ekonomikas ministrija plāno izdevumus atbilstoši ieņēmumiem par nekustamā īpašuma darījumu starpnieku uzraudzību.Likumprojekta izpildei nav nepieciešams reorganizēt esošās institūcijas, veidot jaunas institūcijas vai likvidēt esošās institūcijas. |
| 3. | Cita informācija | Nav |

Finanšu ministra vietā –

Ministru prezidents A. K. Kariņš

Zvirgzdiņa, 67095601

Baiba.Zvirgzdina@fm.gov.lv

v\_sk. = 5274